b'\n_START_ARTICLE_\nCronica lui Radu Greceanu\n_START_PARAGRAPH_\nCronica lui Radu Greceanu (titlu complet: Istoria domniei lui Constantin Basarab Br\xc3\xaencoveanu voievod) este o lucrare scris\xc4\x83 de c\xc4\x83rturarul Radu logof\xc4\x83tul Greceanu. Este cronica oficial\xc4\x83 a \xc8\x9a\xc4\x83rii Rom\xc3\xa2ne\xc8\x99ti \xc3\xaen timpul domniei lui Constantin Br\xc3\xa2ncoveanu. Scopul cronicii era asigurarea faimei \xc3\xaen \xc8\x9bar\xc4\x83 \xc8\x99i peste hotare, printr-o scriere care s\xc4\x83 fie independent\xc4\x83 de vechiul letopise\xc8\x9b al \xc8\x9b\xc4\x83rii \xc8\x99i de Letopise\xc8\x9bul Cantacuzinesc.\n_START_SECTION_\nAutorul\n_START_PARAGRAPH_\nAutor a fost ales de c\xc4\x83tre Br\xc3\xa2ncoveanu un c\xc4\x83rturar care \xc3\xaempreun\xc4\x83 cu fratele s\xc4\x83u \xc8\x98erban Greceanu se distinsese \xc3\xaenc\xc4\x83 de pe vremea lui \xc8\x98erban Cantacuzino (1678-1688), traduc\xc3\xa2nd sub obl\xc4\x83duirea lui Constantin Cantacuzino stolnicul Biblia \xc3\xaen limba rom\xc3\xa2n\xc4\x83 din 1688. Cronica lui Radu Greceanu se caracterizeaz\xc4\x83 prin faptul c\xc4\x83 cronicarul nu face referire la sine niciodat\xc4\x83.\n_START_SECTION_\nPrima parte\n_START_PARAGRAPH_\nDe\xc8\x99i N. Iorga sus\xc8\x9binuse \xc3\xaen Istoria literaturii rom\xc4\x83ne\xc8\x99ti (vol. II) c\xc4\x83 Br\xc3\xa2ncoveanu l-ar fi tocmit pe Greceanu s\xc4\x83 scrie \xc3\xaenc\xc4\x83 din primul an al domniei, cercet\xc4\x83toarea Aurora Ilie\xc8\x99 consider\xc4\x83 c\xc4\x83 redactarea cronicii a \xc3\xaenceput \xc3\xaen anul 1693, c\xc3\xa2nd Br\xc3\xa2ncoveanu s-ar fi sim\xc8\x9bit pentru prima dat\xc4\x83 sigur de domnia sa. Ca argument ea face trimitere la formul\xc4\x83rile care indic\xc4\x83 c\xc4\x83 autorul anticipeaz\xc4\x83 desf\xc4\x83\xc8\x99urarea evenimentelor, precum \xe2\x80\x9es\xc4\x83 vie \xc3\xaen \xc8\x9bar\xc4\x83 s\xc4\x83 fac\xc4\x83 mii de r\xc4\x83ut\xc4\x83\xc8\x9bi, cum au \xc8\x99i f\xc4\x83cut\xe2\x80\x9d._NEWLINE_\xc3\x8en 1698, c\xc3\xa2nd s-au \xc3\xaemplinit zece ani de domnie, Greceanu a alc\xc4\x83tuit predoslovia, pe care a pus-o \xc3\xaen fruntea celor 43 de capitole redactate p\xc3\xa2n\xc4\x83 la acel moment. Al 43-lea capitol f\xc4\x83cea referire \xc8\x99i la numirea pe via\xc8\x9b\xc4\x83 \xc3\xaen domnie a Br\xc3\xa2ncoveanului, \xc3\xaen paragraful \xe2\x80\x9eMai milostivitu-s-au \xc3\xaenc\xc4\x83 put\xc3\xa9rnicul \xc3\xaenp\xc4\x83rat pentru multa slujb\xc4\x83 ce au slujit m\xc4\x83ria sa Costandin vod\xc4\x83 cu credin\xc8\x9b\xc4\x83 \xc3\xaen vr\xc3\xa9mea o\xc8\x99tii de l-au d\xc4\x83ruit cu hati\xc8\x99erif ca p\xc3\xaen\xc4\x83 va avea zile s\xc4\x83 domneasc\xc4\x83 acest p\xc4\x83m\xc3\xaent al \xc8\x9b\xc4\x83r\xc4\x83i.\xe2\x80\x9d\n_START_SECTION_\nA doua parte\n_START_PARAGRAPH_\nDup\xc4\x83 acest jalon, scrierea cronicii a continuat p\xc3\xa2n\xc4\x83 \xc3\xaen 1707, c\xc3\xa2nd conflictul dintre Br\xc3\xa2ncoveanu \xc8\x99i fo\xc8\x99tii s\xc4\x83i mentori Cantacuzinii s-a acutizat. La acest moment, Br\xc3\xa2ncoveanu a dispus ca Greceanu s\xc4\x83 revizuiasc\xc4\x83 textul din intervalul 1699-1707, pe care \xc3\xael considera prea moderat \xc3\xaen ton. Noua versiune a fost numit\xc4\x83 de Ilie\xc8\x99 \xe2\x80\x9eistoria de tain\xc4\x83\xe2\x80\x9d. Ea cuprinde \xc3\xaen consecin\xc8\x9b\xc4\x83 o serie de detalii suplimentare: despre complotul boieresc din 1700 (Dumitra\xc8\x99co Corbeanu, Grigore B\xc4\x83leanu \xc8\x99i Radu Popescu erau printre intrigan\xc8\x9bii care ar fi vrut s\xc4\x83-l \xc3\xaenlocuiasc\xc4\x83 pe domn cu fratele Domni\xc8\x9bei Ghica); \xc3\xaen ce prive\xc8\x99te episodul Adrianopol 1703, \xc3\xaentreaga vin\xc4\x83 este pus\xc4\x83 \xc3\xaen c\xc3\xa2rca lui Alexandru Mavrocordat Exaporitul; este inclus episodul \xc3\xaencerc\xc4\x83rii capuchehaiau\xc4\x83i Toma Cantacuzino de-al \xc3\xaenlocui pe domn \xc3\xaen 1704. De asemenea erau men\xc8\x9bionate c\xc4\x83s\xc4\x83toriile fetelor domnului, pentru a sublinia prestigiu s\xc4\x83u.\n_START_SECTION_\nA treia parte\n_START_PARAGRAPH_\nDup\xc4\x83 aceast\xc4\x83 rescriere, redactarea cronicii a continuat \xc3\xaen acela\xc8\x99i ton vehement fa\xc8\x9b\xc4\x83 de du\xc8\x99manii lui Br\xc3\xa2ncoveanu. Cronica \xc3\xaenceteaz\xc4\x83 cu c\xc3\xa2teva s\xc4\x83pt\xc4\x83m\xc3\xa2ni \xc3\xaenaintea mazilirii lui Br\xc3\xa2ncoveanu. Astfel, partea a treia a cronicii este o continuare a \xe2\x80\x9eistoriei de tain\xc4\x83\xe2\x80\x9d. Capitolul 91 descrie tr\xc4\x83darea de c\xc4\x83tre Toma Cantacuzino a domnului, prin trecerea cu o parte din oaste de partea turcilor, episod tratat cu indignare de cronic\xc4\x83._NEWLINE_\xc3\x8en cuvintele cronicarului, \xe2\x80\x9e[...] aflat-au zic, organ \xc8\x99i vas primitor priimitoriu de zavistie, pre Toma Cantacuzino, marele spatar, carele tocma ca cel den 12 apostoli, Iuda, aleg\xc3\xaendu-se, \xc8\x99i d\xc4\x83 c\xc4\x83tr\xc4\x83 st\xc4\x83p\xc3\xaenul s\xc4\x83u f\xc4\x83r\xc4\x83 de nici o nevoe, ca un hiclean hainindu-se, Iudii cu adev\xc4\x83rat s-au asem\xc4\x83nat. [...] Deci trec\xc3\xaend Toma sp\xc4\x83tarul \xc3\xaen \xc8\x9binutul Moldovii, au tras la vestitul telpiz [viclean, pref\xc4\x83cut, n.n.], domnul \xc8\x9b\xc4\x83rii Moldovii, Dumitra\xc8\x99co vod\xc4\x83 Cantimir [Dimitrie Cantemir, n.n.], cu care \xc8\x99i mai \xc3\xaennainte vreme \xc3\xaen\xc8\x9belegere avusese, d\xc4\x83 vreme ce mintea am\xc3\xa2nduror la acest feli d\xc4\x83 lucruri blestem\xc4\x83\xc8\x9be\xc8\x99ti \xc8\x99i necuvioase bine s\xc4\x83 potr\xc4\x83viia. \xc8\x98i cu el la Ia\xc8\x99i \xc3\xaenpreun\xc3\xaendu-se, am\xc3\xaendoi la obuzul lui \xc8\x98iremet fiind la \xc8\x9au\xc8\x9bora, s-au dus cu tot adinsul, cu mintea lui cea sburatec\xc4\x83, meletisind l\xc3\xaeng\xc4\x83 pacostea \xc8\x99i primejdiia ce \xc8\x9b\xc4\x83r\xc4\x83i vrea s\xc4\x83 aduc\xc4\x83 \xc8\x99i d\xc4\x83 istov surparea \xc8\x99i d\xc4\x83zr\xc4\x83d\xc4\x83cinarea domnului.\xe2\x80\x9d\n_START_SECTION_\nIstoricul scrierii\n_START_PARAGRAPH_\nP\xc4\x83r\xc8\x9bile II \xc8\x99i III ale cronicii au fost suprimate din compila\xc8\x9bia oficial\xc4\x83 a cronicilor domne\xc8\x99ti. Conform istoricului N. Iorga, acest fapt s-ar fi datorat primului domn fanariot Nicolae Mavrocordat, idee contrazis\xc4\x83 de Ilie\xc8\x99, care ar\xc4\x83ta c\xc4\x83 \xc3\xaenainte de a-l deranja pe Mavrocordat, cronica fusese cenzurat\xc4\x83 de \xc8\x98tefan Cantacuzino._NEWLINE_Compila\xc8\x9bia dat\xc4\x83 \xc3\xaen lucru de \xc8\x98tefan Cantacuzino cuprindea doar 48 de capitole din lucrare, f\xc4\x83r\xc4\x83 predoslovie. Restul era suplinit de cronica lui Radu Popescu. Aceast\xc4\x83 compila\xc8\x9bie s-a p\xc4\x83strat peste secole \xc3\xaen fondul Blaj al colec\xc8\x9biilor filialei din Cluj a Academiei Rom\xc3\xa2ne.'